פסגת זאב

היסטוריה

פסגת זאב הוקמה על שטחים שמעבר לקו הירוק שסופחו למדינת ישראל לאחר מלחמת ששת הימים. הרעיון המרכזי שעמד מאחורי הקמת השכונה היה יצירת רצף אורבני יהודי בין הגבעה הצרפתית לשכונת נווה יעקב, שהייתה עד אז מנותקת מהעיר. האדמות לצורך הקמת השכונה הופקעו בתחילת 1980 לאחר ששר האוצר התעכב במשך זמן רב מחשש שמא עלות הפיצויים תהיה גבוהה. ככל הנראה, חלק ניכר משטח השכונה היה בשנות ה-30 בבעלות יהודים שלאחר מכן נספו בשואה, יורשיהם של שלושה מהם היו מודעים לרכישה וקיבלו עליה פיצויים בשנות ה-70. יתר הרוכשים נספו מבלי להשאיר יורשים, או שיורשיהם אינם מודעים לקרקע שרכשו. תכנון השכונה ניתן לאדריכל הנוף צבי דקל. בניית השכונה החלה ב-1982 וראשוני הבתים אוכלסו ב-1985.
בתחילת המאה ה-21 החלו משפחות ערביות להתגורר בפסגת זאב ומספרם הגיע בשנת 2007 ל-200. בשנת 2009 קראה קבוצת רבנים להטיל חרם על תושבי השכונה היהודים שימכרו או ישכירו דירות לערבים.

גאוגרפיה

השכונה בנויה על הרי ירושלים, כאשר בין חלקי השכונה מפרידים הוואדיות "אל חפי", "חמרה" ו"אל חלף". בין פסגת זאב מרכז ופסגת זאב מזרח עובר נחל זמרי.
גבולות השכונה הם: בצפון שכונת נווה יעקב, בדרום מחנה הפליטים שועפאט והכפר ענאתא (המזוהה כענתות המקראית), ובשכונת הגבעה הצרפתית במזרח כביש 437 והכפר חיזמא (המזוהה כבית עזמות המקראית), ובמערב כביש 60 והשכונות שועפאט ובית חנינא. פסגת זאב היא גם בגבול של גוש אדומים.

מוסדות בשכונה

בשכונה חנויות רבות הממוקמות בעיקר ברחובותיה הראשיים, שדרות משה דיין, רחוב משה רחמילביץ, שדרות השישה עשר ורחוב מאיר גרשון. בנוסף, בשכונה קיימים 2 רחובות (מאיר גרשון ומשה דיין) עם חנויות וקיים קניון המשמש את תושבי צפון מזרח העיר, ונקרא קניון לב הפסגה.
בשכונה פועל מינהל קהילתי שבראשו הנהלה שנבחרה על ידי חלק מתושבי השכונה. בבחירות הכלליות להנהלת המינהל השתתפו כ-10% מהתושבים בלבד. על אף זאת המינהל משמש כגורם המייצג את צורכי התושבים מול העירייה וגורמים אחרים.
במסגרת המינהל אמורות לפעול ועדות תושבים בנושאים בעלי השפעה כגון: הנושא הפיזי, איכות הסביבה, תחבורה, תרבות, קשישים, קליטה, חינוך ונוער, נאמני יער מיר ומעורבות חברתית. אולם רוב הוועדות אינן פעילות. כל תושב המעוניין להשפיע על מצב השכונה וקידומה, יכול להצטרף לוועדות ולפעול ליצירת השינוי.
לפסגת זאב הייתה נציגה בין השנים 2008 - 2018, במועצת עיריית ירושלים שנבחרה במסגרת תנועת "פז - פסגת זאב על המפה". סגנית ראש העיר יעל ענתבי קיבלה בבחירות 2008 לרשות ירושלים כ-8,000 קולות ירושלמים שמהווים כ-40% מהמצביעים בשכונת פסגת זאב, ובבחירות 2013 כ-6,000 קולות ירושלמיים שזיכו אותה במנדט ונציג אחד במועצת העיר. "פסגת זאב על המפה" הייתה הסיעה היחידה במועצת עיריית ירושלים המייצגת שכונה בעיר. בזכות זאת, קודמו בשנים אלו פרויקטים רבים בפסגת זאב כגון: ספריה עירונית, בריכת שחיה (בבניה) היכל תרבות (בבניה), פארק רובעי ע"ש עמנואל מורנו בעלות 14 מיליון ש"ח ועוד. בשכונה יוצא לאור מקומון שכונתי בשם "קול הפסגה" המפעיל אתר אינטרנט. אולם בבחירות 2018 לא הצליחה הסיעה להיכנס למועצת העיר בעקבות התפצלות הקולות בין המועמדים תושבי השכונה.
בשכונה מצויים כ-10 בתי-ספר וכ-4 בתי ספר על יסודיים, קופות חולים, מקוואות, ישיבה, תחנת מגן דוד אדום, תחנת מכבי אש, בתי אבות, ספריה, קאנטרי קלאב, היכל תרבות, פארקים רבים ועוד.
בפסגת זאב ישנם מעל 40 בתי כנסת לפי מנהג כל העדות.
בשכונה תנועות נוער רבות, כגון בני עקיבא, הנוער העובד והלומד, הצופים העבריים (שבט זוהר), אריאל ועזרא.

תחבורה

התחבורה בין פסגת זאב למרכז העיר ואל מחוצה לה (לכיוון תל אביב) עברה עד תחילת מאי 2013 דרך צומת הגבעה הצרפתית (מחלף שער מזרח), שהשתרכו בו פקקים ארוכים בשעות העומס. ב-1998 נפתח קטע חדש של כביש 60 (שדרות האלוף עוזי נרקיס), הכולל גשר גבוה במיוחד ונתיבים רבים, אך בשעות העומס גם הוא היה פקוק. ב-5 במאי 2013 נפתח כביש 20 המחבר בין שד' סיירת דוכיפת בפסגת זאב לכביש בגין במחלף 4/20 שנקרא ע"ש פרופ' בנציון נתניהו ולכביש 443. בעקבות פתיחת הכביש הורגשה הקלה משמעותית בפקקי התנועה. אולם גידול מספר כלי הרכב החזיר את בעיית פקקי התנועה.
מהשכונה קיימת גישה נוחה מזרחה לכביש 437 (עוקף רמאללה), המוביל ליישובים אדם, כוכב יעקב, בית אל ועופרה, ובכיוון הדרומי לים המלח, גישה אל העיר העתיקה דרך כביש 60 לכיוון דרום (שדרות בר-לב), אל מערב העיר באמצעות דרך בגין, ב 2009 נפתח כביש 9 (מנהרת הארזים) אשר מחבר את צומת הגבעה הצרפתית לכביש 1 ללא הצורך לעבור דרך הכניסה לירושלים.
בנוסף, הקו האדום של הרכבת הקלה בירושלים מתחיל בצפון השכונה ועובר בכל שדרות משה דיין ומאפשר תחבורה ציבורית נוחה מהשכונה למרכז ירושלים. עם זאת, גורם קו הרכבת לפקקי תנועה מקומיים בצמתים המרומזרים שנוספו בשכונה ומתעדפים את הרכבת.